এফএ কাপে শিরোপার পথে ছুটে চলেছে পেপ গার্ডিওলার ম্যানচেস্টার সিটি। বুধবার হাডার্সফিল্ডের বিপক্ষে পিছিয়ে পরেও আর্জেন্টাইন তারকা সার্জিও আগুয়েরোর ডাবলে ৫-১ গোলের জয়ে এফএ কাপের কোয়ার্টার ফাইনালে উঠেছে ম্যানচেস্টার সিটি। ইত্তিহাদ স্টেডিয়ামে পঞ্চম রাউন্ডের রিপ্লে ম্যাচটি দুর্দান্তভাবেই জিতে পেপ গার্ডিওলার দল। প্রথম ম্যাচে গোলশূন্য ড্রয়ে প্রিমিয়ার লিগের দলটিকে রুখে দিয়েছিল দ্বিতীয় সারির দল হাডার্সফিল্ড। প্রিমিয়ার লিগে তৃতীয় স্থানে থাকা ম্যানসিটি ম্যাচের সপ্তম মিনিটেই গোল খেয়ে পিছিয়ে পড়ে। তবে এরপরই জেগে ওঠে তারা। ৩০তম মিনিটে সেইন সমতায় ফেরান ম্যানসিটিকে। এর পাঁচ মিনিট পরই পেনাল্টি থেকে স্বাগতিকদের এগিয়ে নেন আর্জেন্টিনার তারকা স্ট্রাইকার আগুয়েরো। আরেক আর্জেন্টাইন পাবলো জাবালেতা তিন মিনিট পরই ব্যবধান ৩-১ করেন। দ্বিতীয়ার্ধে রহিম স্টার্লিংয়ের ক্রসে আগুয়েরোর দ্বিতীয় গোল আর যোগ করা সময়ে কেলেচি ইহেনাচোর লক্ষ্যভেদে বড় জয় নিশ্চিত হয় ম্যানচেস্টার সিটির।